แบงก์รัฐขยับให้กู้ อุ้มน้ำท่วมทุกราย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — เอสเอ็มอีแบงก์ออมสิน ได้ฤกษ์ช่วยพ่อค้าแผงลอยที่เดือดร้อนทุกราย กู้ได้สูงสุด 1 ล้าน
นายโสฬส สาครวิศว กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยถึงโครงการปล่อยสินเชื่อเพื่อช่วยผู้ประกอบการที่ได้รับผลกระทบจากน้ำท่วมว่า เอสเอ็มอีแบงก์จะให้ความช่วยเหลือแก่ผู้ประกอบการที่ได้รับผลกระทบจากน้ำท่วมทุกราย ทั้งกลุ่มที่เป็นลูกค้าธนาคารอยู่แล้ว และกลุ่มที่ไม่ได้เป็นลูกค้าธนาคาร
แบงก์เอสเอ็มอีตั้งเป้าหมายปล่อยกู้ช่วยผู้ประสบภัยในรอบแรกด้วยวงเงิน 5,000 ล้านบาท มีเงื่อนไขว่าจะปล่อยกู้ให้สูงสุดไม่เกิน 1 ล้านบาทต่อราย อัตราดอกเบี้ย 3% มีระยะเวลาผ่อนนาน 6 ปี แบบไม่ต้องใช้บุคคลค้ำประกัน 
สำหรับการช่วยเหลือนั้น จะแบ่งลูกหนี้ออกเป็น 2 กลุ่ม คือกลุ่มที่มีเอกสารอ้างอิง ธนาคารจะดำเนินการใน 3 กรณี ได้แก่ กลุ่มที่ใช้ยอดขายเป็นหลักฐานจะปล่อยกู้เพื่อฟื้นฟูธุรกิจไม่เกิน 70% ของยอดขาย คูณด้วยระยะเวลา 3 เดือน หรือสูงสุดไม่เกิน 1 ล้านบาท 
กรณีที่ลูกค้านำเอกสารต้นทุนมาเป็นหลักฐานให้ธนาคารดูคูณด้วย 3 เดือน แต่ไม่เกิน 1 ล้านบาท 
กรณีที่ใช้เอกสารค่าเช่ามาแสดงในการปล่อยกู้ก็จะคูณด้วย 12 เท่า แต่กู้สูงสุดไม่เกิน 1 ล้านบาท 
สำหรับลูกค้าที่ไม่มีเอกสารมาแสดงจะแยกออกเป็น 3 กรณี โดยจะพิจารณาจากขนาดของพื้นที่ เช่น แผงลอยตามปกติจะปล่อยกู้ได้ 1 แสนบาท แต่ถ้าลูกค้ามีที่เก็บสินค้า ให้กู้ได้ไม่เกิน 3 แสนบาท 
กรณีที่เป็นร้านค้าแบบห้องแถวธนาคารจะปล่อยกู้ได้สูงสุดรายละไม่เกิน 5 แสนบาท 
อย่างไรก็ตาม ทั้ง 2 กรณีมีเงื่อนไขว่า ผู้ที่จะขอสินเชื่อทุกรายต้องได้รับหนังสือรับรองจากราชการเช่น จาก อบต. อบจ. เทศบาล หรืออำเภอก่อน จึงจะมายื่นเรื่องเพื่อขอสินเชื่อได้ 
“เราใช้รูปแบบเดียวกับราชประสงค์โมเดลมาช่วยผู้ประกอบการเอสเอ็มอีทุกราย แต่กรณีที่เป็นแผงลอยนั้นถือเป็นเรื่องที่พิสูจน์ได้ยากว่าลูกค้าประกอบอาชีพนั้นจริงและมียอดขาย จึงต้องได้หนังสือรับรองจากทางการก่อน มิฉะนั้นจะถูกพิจารณาให้การช่วยเหลือเป็นรายท้ายๆ เพราะธนาคารต้องช่วยเหลือรายที่เดือดร้อนชัดเจนก่อน” นายโสฬส กล่าว 
นายโสฬส กล่าวอีกว่า ในวันที่ 15 พ.ย.นี้ ธนาคารจะเริ่มปล่อยเงินกู้ชุดแรกให้แก่ผู้ประกอบการที่ได้รับผลกระทบจากน้ำท่วม นำร่องในพื้นที่ จ.นครราชสีมา ซึ่งคาดว่าจะมีผู้ประกอบการรายย่อยได้รับผลกระทบไม่ต่ำกว่า 1,000 ราย ที่ต้องการใช้เงินกู้ดอกเบี้ยต่ำไปฟื้นฟูธุรกิจ หลังจากนั้นจะขยายการช่วยเหลือออกไปยังพื้นที่อื่นๆ
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ในเบื้องต้นนั้นจะเน้นให้ความช่วยเหลือลูกค้าผู้ประกอบการที่ได้รับผลกระทบจากน้ำท่วมก่อน ด้วยการพักหนี้ให้กับลูกหนี้ธนาคารที่ประสบภัย ตั้งแต่ 6 เดือนจนถึง 1 ปี ขึ้นกับความสูญเสียของลูกค้า 
ขณะที่พ่อค้า แม่ค้ารายย่อย หาบเร่ แผงลอย ในตลาดหรือพื้นที่ถูกน้ำท่วม ธนาคารจะปล่อยกู้ในโครงการธนาคารประชาชนได้รายละไม่เกิน 5 หมื่นบาท คิดดอกเบี้ย 0.5% ต่อเดือน หากเป็นร้านค้า ห้องแถว ธนาคารจะให้สินเชื่อห้องแถวไม่เกิน 1 แสนบาท อัตราดอกเบี้ยลูกค้าชั้นดี (เอ็มแอลอาร์) ลบ 1.50% หรือประมาณ 4.5% เมื่อคิดจากอัตราดอกเบี้ยเอ็มแอลอาร์ปัจจุบันอยู่ที่ 6%